  Майя Бывальцева Ижкарын Шабердӥ трактэз но Клубной урамез тупатъязы. 31-тӥ гудырикошконэ эскерись ӧри ужез быдэстэм сярысь ужкагазъёсты кинюртӥз. Со сярысь улосвыл тӧролэн но кивалтэтлэн пресс-службазы ивортӥз. «Кышкыттэм но ӟечлыко автомобиль сюресъёс» йӧскалык ӵектос улсын Шабердӥ трактлэсь 4,5 иськемзэ выльдӥзы. Ӧнерчиос куинь интыын сюреслэсь инъетсэ воштӥзы, ву кошкон канаваосты тупатӥзы, бордюр изъёс пуктӥзы. Сюрес вылэ кык сӥен асфальтобетон вӧлдӥзы. Со сяна, мер транспорт дугдылон интыын автобуслы котырскон интыез паськытатӥзы. Озьы ик Шабердӥ трактысь 1-тӥ Тверской ульчае кожонэз но 60 номеро школаозь сюресэз быдэсак тупатъязы. Та сюрес, Шабердӥ тракт кадь ик, милемлы туж кулэ вал. Малы ке шуоно школаозь та сюрес гинэ вуэ. Та сюрес вылтӥ школае пиналъёсты ваё, сиён-юонъёс вутто, жуг-жагез потто. Ӝог эмъюрттэт сётӥсьёс, частникъёс – ваньмыз та сюрес вылтӥ ветло Людмила Кунаева, Ижкарысь 60 номеро школалэн кивалтӥсезТа дыре кар тӧрлыкъёс сюре пусъёс пуктон, юри лэсьтэм лёгъёсын пыдын выжон интыосты радъян сярысь ужпумез сэртто-пертчо. Клубной урам Строитель микрорайонысь одӥгез валтӥсь сюрес луэ, соин ик тупатъян ужъёс вакытэ но отӥ мынон-ветлонэз быдэсак ӧз дугдытъялэ. Сюресчиос 29-тӥ инвожое ужаны кутскизы, соослы 1,8 иськемысь сюрес шобретэз куштыны, выль асфальт кык сӥен вӧлдыны, тротуаръёсты тупатъяны кулэ вал. Ужъёсты кутскем бере валамон луиз, куд-ог интыын сюреслэсь инъетсэ но воштоно шуыса.  Клубной но Кузебай Герд нимо ульчаос вожын пыды выжон инты но кылдӥз. Выль тротуар Мужвайской урамысен Оружейник Драгунов нимо урамозь лэсьтӥзы. Со сяна, тротуаръёс Саранской урамозь но вуозы. Улосвыл кивалтэтлэн тӧроез Ярослав Семёнов пусйиз, Удмуртиын йӧскалык ӵектосэз умой быдэсъямлы луыса, федерал коньдэтысь ватсаса 340 миллион манет басьтыны луиз. 15-тӥ коньывуонозь каръёсысь урамъёсын ватсаса 27 иськем сюресъёсты тупатъялозы. Та дыре ужъёс 56 процентлы быдэстэмын ни. Ми ӟечлыко лэсьтӥськом ке, дыраз лэсьтӥськом ке, ужъёсты быдэстон технологиосты ум ке тӥяське, ми ватсаса коньдон басьтыны быгатӥськом, озьы 2021-тӥ, 2022-тӥ, 2023-тӥ аръёслы ӵектосъёсты чакламлэсь вазьгес лэсьтыны быгатӥськом Ярослав Семёнов, Удмуртиысь кивалтэтлэн тӧроез Тодэ вайытом, азьвыл Кез ёросын сюресэз тупатъян ужъёсты йылпумъязы.  Тегъёс: Авто Ижкар сюресъёс тупатъянужъёс ЯрославСемёнов  